पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। मुख्यमंत्री शिवराज सिंह चौहान और भाजपा प्रदेश अध्यक्ष नरेंद्र सिंह तोमर ने पार्टी की गोवा में हुई राष्ट्रीय कार्यसमिति में दावा किया है कि मप्र में सरकार के खिलाफ माहौल (एंटी इनकंबेंसी) नहीं है। तीसरी बार भाजपा की सरकार बनेगी। कार्यसमिति में विधानसभा चुनावों के मद्देनजर चार राज्यों के मुख्यमंत्रियों व अध्यक्षों को बोलने का मौका दिया गया था। इसमें मप्र के नेताओं को सर्वाधिक समय मिला। इस दौरान मुख्यमंत्री चौहान व तोमर ने अब तक की चुनावी गतिविधियों और आगामी कार्यक्रमों की जानकारी भी दी।
पार्टी सूत्रों का कहना है कि हाईकमान ने मप्र की तैयारियों पर संतोष व्यक्त किया। साथ ही कहा कि 25 सितंबर को भोपाल में कार्यकर्ताओं के महाकुंभ में विजय का ऐलान किया जाएगा। इसमें राष्ट्रीय नेतृत्व के साथ-साथ पार्टी के वरिष्ठ नेताओं को बुलाया जाएगा। इसके अलावा गोवा से लौटने के बाद प्रदेश संगठन इस बात पर भी मंथन कर सकता है कि सरकार के पक्ष में बन रहे माहौल को प्रत्याशियों के अनुकूल कैसे बनाया जाए, क्योंकि ताजा हालातों के हिसाब से भाजपा के 40 से 50 फीसदी निर्वाचित जनप्रतिनिधियों के खिलाफ माहौल है। इसे पार्टी अध्यक्ष राजनाथ सिंह भी प्रदेश दौरे के समय अनुभव कर चुके हैं। कार्यसमिति में मुख्यमंत्री चौहान ने प्रदेश सरकार की योजनाओं के बारे में बताया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn